b'\n_START_ARTICLE_\nNarobov\n_START_PARAGRAPH_\nKolektiv Narobov je gledali\xc5\xa1ko-umetni\xc5\xa1ki kolektiv s sede\xc5\xbeem v Ljubljani. Korenine narobovskega ustvarjanja segajo v klasi\xc4\x8dno gledali\xc5\xa1ko improvizacijo. Njihove za\xc4\x8detke so zaznamovali vidni predstavniki severnoameri\xc5\xa1ke \xc5\xa1ole improvizacije, kot so Keith Johnstone, Del Close, Ruth Zapora, Randy Dixon in drugi. Kljub temu pa je Kolektiv Narobov \xc5\xbee od samega nastanka razvijal poseben, zna\xc4\x8dilno narobovski pristop k umetni\xc5\xa1kemu ustvarjanju, ki temelji na spontani dramaturgiji in interakciji z ob\xc4\x8dinstvom. Skozi zdru\xc5\xbeevanje prinicipov gledali\xc5\xa1ke improvizacije z razli\xc4\x8dnimi drugi vplivi, kot so fizi\xc4\x8dno gledali\xc5\xa1\xc4\x8de, sodobni ples in klovnovstvo, je Kolektiv Narobov naredil bistvene preboje na podro\xc4\x8dju uporabe principov gledali\xc5\xa1ke improvizacije v drugih \xc5\xbeanrih in medijih. Projekti Kolektiva Narobov zavzemajo vse od eksperimentalnega gledali\xc5\xa1\xc4\x8da, sodobnih klovnovskih predstav in kabareja, do radijskih iger, uli\xc4\x8dnih intervencij in filma._NEWLINE_V \xc4\x8dasu od ustanovitve leta 2004 Kolektiv Narobov intenzivno deluje tudi v tujini in dosega mednarodno prepoznavnost. \xc4\x8clanice in \xc4\x8dlani Kolektiva so do sedaj ustvarjali, pou\xc4\x8devali in gostovali \xc5\xa1irom po Evropi in Severni Ameriki, in sicer v Nem\xc4\x8diji, Franciji, \xc5\xa0vici, Italiji, na \xc5\xa0vedskem, na Nizozemskem, v Belgiji, Avstriji, Makedoniji, Gruziji, Armeniji, Kanadi in v ZDA._NEWLINE_Kolektiv Narobov se je leta 2013 pridru\xc5\xbeil Zavodu Federacija Ljubljana, veliki skupnosti umetnikov z razli\xc4\x8dnih podro\xc4\x8dij, ki razvija alternativne modele umetni\xc5\xa1kega, organizacijskega in produkcijskega sodelovanja ter medsebojne podpore.'